A természet kalendáriuma

**DCLXXXVI.**

*A kertben áll.*

*Bús. Széteső.*

*Belepi burján,*

*mossa eső.*

*A szitáló*

*lassú cseppek*

*orrahegyéről*

*lecsepegnek.*

*Az embereknek*

*Krisztust adott.*

*Az emberek közt*

*elhagyatott.*

**Dsida Jenő** 1934-ben írta ezt a versét, a ***Mária szobra a kertben***-t.

*Szent* **Hieronymus** *doktor azt mondja, hogy ez a név, Mária, a zsidóknál annyit tészen mint* **Illuminatrix***, megvilágosító.* - Olvasom **Kosztolány Sándor** ***Mária neve*** című tanulmányában. - *(...)Mária a syrus nyelven annyit tészen, mint* **Domina***, Úri asszony.* – *Valóban Mária minden teremtett állatnak asszonya, fejedelemnéje és királynéja, hatalom adatván nékie Fiától mind az égen, mind a földön.*

Mária nevenapja Bécs fölmentése (1683. szeptember 12.) után, **Szent XI. Ince** pápa intézkedésére vált egyetemessé az Egyházban.

Szeptember második szombatja, idén 13., a ***Nemzetközi Vöröskereszt*** 2000. évi határozata alapján az ***Elsősegélynyújtás világnapja***. A világnap arra is felhívja a figyelmet, hogy sok esetben életmentő az idejében és szakszerűen érkező segítség.

E napon, 1840-ben, született **Roller Mátyás** csillagász. Főként üstökös pályákkal és földrajzi helymeghatározásokkal foglalkozott. Elsőként mutatta ki a rövid periódusú üstökösök bolygótávolságok szerinti csoportosulását (üstökös családok). Részt vett Magyarország földmágneses felmérésében. Számos közleménye jelent meg az ***Akadémiai Értesítő***ben (***A bolygók befolyásairól az üstökösök járására***, ***A naprendszer tovamozdulásáról az üstökös pályákból ítélve***), illetve a ***Természettudományi Közlöny***ben (***A Volga folyam jégviszonyai, vízállása és az erdőirtások***).

Szeptember 16-án, 1916-ban született Kisbaconban **Benedek Géza**, a Tündérvölgyi Szívkórház névadója. Orvostudományi tanulmányait Kolozsvárt, Budapesten és Halleban végezte. A körorvosi évek után 1952-től Kovásznán belgyógyász főorvosa, 1961 óta ugyanott szívgyógyász főorvos volt. Ott ismertem meg; annak a háznak a földszintjén lakott, amelynek emeletén Paál Elek rajztanár iskolaigazgató nagybátyám látta vendégül nyaranta néhány hétre húgát - édesanyámat és családját. Kezdetben rémített, hogy az íróasztalán egy emberi koponya bizarrkodott. Akkor kötöttünk barátságot, amikor a lakásán berendezett, magánrendelőjében magyarázgatott nekem, érdeklődő kiskölyöknek, a borvizek csodás hatásairól. Első írása az ***Ifjú Erdély***ben (1938) Erdővidékről szólt, később orvostudományi szakcikkei jelentek meg román, német és amerikai szakfolyóiratokban. Népszerűsítő cikkeit a Székelyföld borvíz- és gázforrásainak gyógyászati jelentőségéről - különös tekintettel a szív és az érrendszer betegségeire – a ***TETT*** és ***A Hét*** közölte. Halála évében, a kovásznai Szívkórház megalapításának ötvenedik évfordulója alkalmából róla nevezték el az intézményt, 2010 novemberében.

Az ősz biztos jele, hogy elérkezett az almaszüret ideje. Néhol egy-egy terméssel terhes almafaág még virágba énekli magát.

*Királyfalvi vén almafa,*

*itt születtem árnyékodba’.*

*Sok emlékem rejteke volt*

*öreg törzsöd reves odva.*

*Mikor előbb tipegtelek*

*körül, még erőtlen lábbal,*

*büszkén mutattál az égre,*

*akkor még zöld koronáddal.*

*Leveled fürdött a napban.*

*Dongó járta bokrétádat.*

*Szerelmeskedtél a széllel,*

*s gyümölcsöktől hajlott ágad.*

*Te hallottad első szómat,*

*kit anyám után ejtettem.*

*Őrizted múltam emlékit,*

*miket én már elfeledtem.*

*Odvad, nanyó meséiben,*

*a hétfejű sárkány vára.*

*Apám vállairól léptem*

*hajdan fel párkányára.*

*Sokszor volt a menedékem,*

*s kópéság forrása hányszor!*

*Vén fám, több, mint harminc éve,*

*hogy már a halállal játszol.*

*Te a halállal s én veled.*

*Lettél tanító mesterem.*

*Legyek én is olyan, aki*

*halállal küzdve is terem.*

*Vessek virágot, miként te,*

*melyen rajzó méhek járnak.*

*Mert jaj, fának és embernek,*

*kit szánnak, vagy megutálnak.*

*Vén fám, holtodban is tanítsz.*

*Enyészet ült a zöld ágra,*

*s száraz lomb közt ért gyümölcsöd*

*kacag rá a napsugárra.*

*Ha majd enyészetbe hajlok*

*ilyen halált kívánok én.*

*Erősödjék mind, aki él,*

*volt életem ért gyümölcsén.*

Horváth István Vén almafánk halálára című verse 71 évvel ezelőtt jelent meg az Igaz Szó szeptemberi számában.

Az ***ENSZ*** Közgyűlése 1994-ben szeptember 16-át nyilvánította ***Az ózonpajzs megőrzésének nemzetközi napjá***vá. 1987-ben e napon írták alá a Föld ózonrétegének megóvása érdekében született ***Montreali Egyezmény***t. A különböző freon-gázok hatására az ózonpajzs jelentősen sérült, s így a földfelszínre érkező UV-sugárzás mennyisége drasztikusan megnőtt. Ez növeli a bőrrák kialakulásának esélyét, sérülékenyebbé vált az immunrendszer. De az élővizek rendszeresre is sérült. A legsúlyosabb a helyzet az Antarktiszon, amely felett az ózonréteg nagyon elvékonyult már a múlt század utolsó évtizedében. Sajnos e jelenség nem ismer határokat. Emlékszem, hogy a kétezres évek elején kreolbőrű tanítványom a téli szünidőben dél-amerikai rokonait látogatta meg, s többek között azzal a hírrel érkezett vissza, hogy a chilei tengerparton olyan nagy volt az UV-sugárzás, hogy 50. faktorú naptejet kellett használnia. Nagyotmondásnak véltem akkor állítását. S lám, 2020 körül megjelent, s azóta én is elővigyázatból használom az 50. faktorú naptejet, itt, Közép-Európában.

Szeptember közepe – még nyár lenne, de már ***Valami készül***. Így írt erről **Kányádi Sándor** a***Napsugár*** 1974. szeptemberi számában:

*Elszállt a fecske,*

*üres a fészke,*

*de mintha most is*

*itt ficserészne,*

*úgy kél a nap, és*

*úgy jön az este,*

*mintha még nálunk*

*volna a fecske.*

*Még egyelőre*

*minden a régi,*

*bár a szúnyog már*

*bőrét nem félti,*

*és a szellő is*

*be-beáll szélnek,*

*fákon a lombok*

*remegnek, félnek.*

*Valami titkon,*

*valami készül:*

*itt-ott a dombon*

*már egy-egy csősz ül.*

*Nézd csak a tájat,*

*de szépen őszül.*

Bizony a szellő már be-beáll szélnek, s ha eső esik már nem nyári zápor, de őszi csepergés. S bomlik már a fecske-kotta is.

Szeptember 16-án, 1925-ben, hunyt el **László Ferenc** régész, meteorológus. A kolozsvári Református Kollégiumban érettségizett 1892-ben, a ***Ferenc József Tudományegyetem***en természetrajz-földrajz szakos tanári diplomát és doktorátust szerzett 1896-ban. Tanársegéd az egyetemen, majd szülővárosában a Székely Mikó Kollégium tanára 1897-1925 között. Meteorológiai állomást szervezett 1898-ban; 1901-től a ***Székely Nemzeti Múzeum*** munkatársa, 1920-1923 között a Székely Nemzeti Múzeum őre volt. Kezdetben természetrajzi, majd néprajzi anyaggyűjtéssel foglalkozott, 1907-től régészeti ásatásokat végzett. Több mint két évtized alatt feltárta Háromszék őskori telepeit. Megvetette a Székely Nemzeti Múzeum néprajzi részlegének alapjait is. Írásai a ***Székely Nemzet***, ***Székely Né***p, ***Székely Újság***, ***Csíki Lapok***, ***Vasárnap***, a budapesti ***Archaeológiai Értesítő***, és az ***Időjárás*** hasábjain jelentek meg. Születésének századik évfordulója után került sor ***Táj és tudomány*** cím alatt válogatott írásainak gyűjteményes kiadására 1978-ban, amelyben, mások mellett, **Kovács Sándor** biológus, a Székely Nemzeti Múzeum természetrajzi szakmuzeológusa a botanikusról és meteorológusról értekezik.

Ugyane napon, 1893-ban született **Szent-Györgyi Albert**. 1928-ban hívta meg **Klebelsberg Kunó** kultuszminiszter a Kolozsvárról menekült szegedi ***Ferenc József Tudományegyetem***re. 1937-ben orvosi-élettani ***Nobel-díj***at kapott *a biológiai égésfolyamatok terén tett felfedezéséért, különösen a C-vitamin, valamint a fumársav-katalízis vonatkozásában*.

Gyermekkori emlék. Fecskék gyülekeznek a távíródrótokon. Ma már egyre ritkábban. Nemcsak azért, mert számuk megcsappant, hanem már nincs szükség rájuk. Mármint távírópóznákra. És fecskékre? Átalakuló világ.

Szeptember 17-én lesz 181 éve, hogy 1844-ben megszületett **Puskás Tivadar**, *a telefonhírmondó feltalálója.* Nagyapja ditrói székely földbirtokos volt. A bécsi ***Theresianum***ban majd Angliában folytatta tanulmányait. Idővel a jó sorsa Erdélybe vezette vissza, ahol az angol vasúti társaság helyi képviseletének lett főmérnöke. Ám kalandvágya az akkor oly titokzatos Amerikába vezérelte. 1875-ben Coloradóban földet vásárolt, és kis ideig arany után kutatott. Később Párizsban **Thomas Alva Edison** találmányainak terjesztésével foglalkozott, vezetésével épült a párizsi és budapesti telefonközpont. Edison szerint a telefon tesztelésénél Puskás Tivadar használta elsőként a - *hallom* szóból származó - halló szót. A „Halló” szó nem azonos az angol „Hallo”=helo üdvözlő szóval, ezt Edison is és Puskás is több helyen leírta. Az öreg Edison 1911-ben, Budapestre látogatva azt állította, Puskás volt az első, aki – harminc évvel korábban – felvetette a telefonközpont gondolatát. Ez volt az eddig ismert első elektronikus hír- és műsorszolgáltató közeg a világon, a rádió és internet őse, és Budapesten működött a világon először, 1893-ban. Puskás Tivadar alkotó időszakának csúcsán, mindössze 49 évesen hunyt el – egy hónappal azután, hogy a telefonhírmondó megkezdte rendszeres adását.

*Gond-pásztorok*

*Söprik*

*Csillagosra*

*Az eget.*

*Pszt!*

*Fejünk almán*

*Az ősz szendereg.*

**Demeter József *őszi alkonyat***ával pisszentek én is egy hétre esti búcsúszót.

Maradok kiváló tisztelettel:

**Kiss Székely Zoltán**

**Kelt 2025-ben, szeptemberben, Mária-napkor**